ફિલ્મોની વાત કરીએ તો હિન્દી ફિલ્મગીતોમાં મગરને ખુબ મહત્વ અપાયું છે. વડોદરાના સંદર્ભમાં આમાંના ઘણાં ગીતો લાગુ પડે છે. જેમ કે સફરનું ‘....હૈ યે કેસી ડગર ચલતે હૈ સબ મગર કોઈ સમઝા નહી કોઈ જાના નહી’ એ જેણે વડોદરાના રસ્તે પહેલી વાર મગર જોયા હોય એવા વ્યક્તિનું ગીત છે. તો ‘શર્મ આતી હૈ મગર આજ યે કહેના હોગા’ ગીત તો મગરની આગતાસ્વાગતામાં રહી ગયેલી કમી માટે ખેદ વ્યક્ત કરી રહેલા મગરપ્રેમીનું ગીત જણાય છે. જમરૂખનું પ્રખ્યાત ‘દો દિલ મિલ રહે હૈ, મગર ચુપકે ચુપકે સબકો હો રહી હૈ ખબર ચુપકે ચુપકે’ એ અમે અગાઉ જણાવેલ, બાગમાં ચુપચાપ મળવા ગયેલ પણ મગરને કારણે પકડાઈ ગયેલા પ્રેમી-પંખીડાનાં સંદર્ભમાં રચાયેલું જણાય છે. અને ટ્રક-રીક્ષાની પાછળ જે વર્ષોથી આપણે વાંચીએ છીએ (અને મટરુ કી બીજ્લીની અનુષ્કાની કમર પાછળ જે લખેલું જોવા મળ્યું હતું) તે ગીત કમ સ્લોગન ‘દેખો મગર પ્યાર સે ..’ તો વડોદરા મહાનમગર પાલિકાનાં પ્રોજેક્ટ મગર ટુરિઝમ માટેનાં સ્લોગન તરીકે એકદમ ફીટ બેસે છે!